ส่วนที่ 1

บริษัทที่ออกหลักทรัพย์

ข้อมูลสรุป (Executive Summary)

บริษัท ฮอท พอท จำกัด (มหาชน) (“บริษัท” หรือ “ฮอท พอท”) จดทะเบียนจัดตั้งเมื่อวันที่ 28
มกราคม 2547 ในนามบริษัท ฮอท พอท จำกัด ด้วยทุนจดทะเบียนเริ่มแรก 16 ล้านบาท
เพื่อดำเนินธุรกิจร้านอาหารประเภทสุกี้ ชาบู ภายใต้การบริหารของนางสาวสกุณา บ่ายเจริญ
ผู้ถือหุ้นรายใหญ่และผู้บริหาร ซึ่งเป็นผู้ก่อตั้งและบุกเบิกธุรกิจมาตั้งแต่ปี 2538
โดยเริ่มจากร้านอาหารสุกี้ ชาบู ตามสั่ง หรือแบบ A La Carte (การสั่งอาหารที่มีอยู่ในเมนู)
สาขาแรกในนามร้าน “โคคาเฟรช สุกี้” ที่ห้างตะวันออกคอมเพล็กซ์ จังหวัดฉะเชิงเทรา

ในปี 2544 บริษัทได้เปลี่ยนแบรนด์ร้านอาหารจาก “โคคาเฟรช สุกี้” มาเป็น “ฮอท พอท สุกี้ ชาบู
เรสโตรองต์” และในปี 2547 ได้เปลี่ยนรูปแบบการบริหารการจัดการใหม่ โดยก่อตั้งบริษัท ฮอท
พอท จำกัด เพื่อเป็นศูนย์รวมในการบริหารงานและบริหารจัดการร้านสาขาทั้งหมด ต่อมาในปี 2548
บริษัทรุกตลาดร้านอาหารประเภทสุกี้ในห้างสรรพสินค้าขนาดใหญ่
โดยเปิดร้านบุฟเฟต์อาหารนานาชาติ ที่เน้นอาหารประเภทสุกี้ ชาบู เป็นหลักเป็นแห่งแรก
ที่สาขาเซ็นทรัลพลาซ่า พระราม 2 ในรูปแบบร้าน “ฮอท พอท อินเตอร์ บุฟเฟต์”
ซึ่งประสบความสำเร็จและได้รับการตอบรับที่ดีจากลูกค้า บริษัทจึงได้ตัดสินใจขยายธุรกิจไปในแนว
“บุฟเฟต์” อิ่มได้ไม่อั้น All You Can Eat และได้ทยอยปรับเปลี่ยนรูปแบบร้านอาหารจากร้านสุกี้
ชาบูตามสั่งหรือแบบ A La Carte มาเป็นแบบบุฟเฟต์ เกือบทั้งหมด

ในปี 2549 กองทุนออรีออส เซาท์ อีสท์ เอเชีย
และกองทุนส่วนบุคคลของธนาคารออมสินโดยบริษัทหลักทรัพย์จัดการกองทุน ไอเอ็นจี (ประเทศไทย)
จำกัด (ปัจจุบันได้เปลี่ยนเป็น
กองทุนส่วนบุคคลของธนาคารออมสินโดยบริษัทหลักทรัพย์จัดการกองทุนรวมวรรณ จำกัด)
ได้ตกลงเข้าร่วมทุนในบริษัท เพื่อให้การสนับสนุนทางการเงินแก่บริษัท

ในวันที่ 6 กรกฎาคม 2554 บริษัทได้จดทะเบียนแปรสภาพเป็นบริษัทมหาชนจำกัด โดยใช้ชื่อว่า
บริษัท ฮอท พอท จำกัด (มหาชน) มีสำนักงานใหญ่ตั้งอยู่เลขที่ 66/77 หมู่ที่ 8 ถนนรามอินทรา
แขวงท่าแร้ง เขตบางเขน กรุงเทพมหานคร 10230 ( ณ วันที่ 15 สิงหาคม 2555
ได้เปลี่ยนแปลงเลขที่บ้านจากเดิมเลขที่ 66/77 เป็นเลขที่ 350 ตามคำสั่งสำนักงานเขต)
และมีสำนักงานสาขาที่จดทะเบียนแล้วรวม 90 แห่ง โดยมีทุนจดทะเบียน 101,500,000 บาท
ทุนชำระแล้ว 86,153,840 บาท แบ่งออกเป็นหุ้นสามัญจำนวน 344,615,360 หุ้น
มูลค่าที่ตราไว้หุ้นละ 0.25 บาท และภายหลังการเสนอขายหุ้นเพิ่มทุนต่อประชาชนจำนวน
61,384,640 หุ้น บริษัทจะมีทุนชำระแล้วจำนวน 101,500,000 บาท

นอกจากนี้ เมื่อวันที่ 6 กันยายน 2554 ที่ประชุมคณะกรรมการบริษัทครั้งที่ 2/2554
ได้มีมติอนุมัติให้บริษัทเข้าลงทุนในกิจการของ บริษัท ไดโดมอน กรุ๊ป จำกัด (มหาชน)
(“ไดโดมอน”) ได้แก่ การซื้อสินทรัพย์ดำเนินงานของไดโดมอน
การซื้อสิทธิการเช่าพื้นที่ร้านสาขาจากธนาคารธนชาต จำกัด (มหาชน) (“ธนาคารธนชาต”)
และอนุมัติเงินลงทุนปรับปรุงร้านสาขาที่ซื้อมาจากไดโดมอน
การลงทุนดังกล่าวมีวัตถุประสงค์เพื่อขยายธุรกิจร้านอาหารแบบปิ้งย่างสไตล์ญี่ปุ่น
จากธุรกิจเดิมที่เป็นร้านอาหารบุฟเฟต์นานาชาติที่เน้นสุกี้ ชาบู เพียงอย่างเดียว
ซึ่งการทำรายการได้ผ่านการอนุมัติจากที่ประชุมวิสามัญผู้ถือหุ้นครั้งที่ 4/2554 เมื่อวันที่ 18 ตุลาคม
2554 และ เมื่อวันที่ 15 ธันวาคม 2554
บริษัทได้ขยายธุรกิจอาหารไปในแนวปิ้งย่างและชาบูสไตล์ญี่ปุ่น
โดยได้เข้าลงทุนและรับโอนสินทรัพย์ดำเนินงานของไดโดมอน
อันเกี่ยวข้องกับส่วนงานธุรกิจร้านอาหาร

ทั้งนี้เมื่อวันที่ 27 มีนาคม 2555
สำนักงานคณะกรรมการกำกับหลักทรัพย์และตลาดหลักทรัพย์ได้อนุญาตให้บริษัทเสนอขายหุ้นสามัญต่อประชาชน
และเมื่อวันที่ 29 มีนาคม 2555 ตลาดหลักทรัพย์ได้พิจารณาข้อมูลของบริษัทแล้วเห็นว่า

หุ้นสามัญของบริษัทมีคุณสมบัติครบถ้วนตามข้อบังคับตลาดหลักทรัพย์ว่าด้วยการรับหุ้นสามัญหรือหุ้นบุริมสิทธิเป็นหลักทรัพย์จดทะเบียน
ยกเว้นคุณสมบัติเรื่องการกระจายการถือหุ้นรายย่อย บริษัทได้ขายหุ้นสามัญเพิ่มทุนต่อประชาชนจำนวน
61,384,640 หุ้น (คิดเป็นร้อยละ 15.12
ของทุนที่เรียกชำระแล้วภายหลังการเสนอขายหุ้นสามัญเพิ่มทุนต่อประชาชนครั้งนี้)
มูลค่าที่ตราไว้หุ้นละ 0.25 บาท ในราคาเสนอขายหุ้นละ 2.80 บาท
โดยบริษัทมีวัตถุประสงค์ที่จะนำเงินที่ได้จากการเสนอขายหุ้นในครั้งนี้ (สุทธิจากค่าใช้จ่ายต่างๆ)
เป็นจำนวนเงินประมาณ 163.36 ล้านบาท เพื่อใช้ขยายสาขาใหม่และปรับปรุงสาขาในไตรมาสที่
4/2555 - ไตรมาสที่ 2/2556จำนวนรวม 110.00 ล้านบาท เพื่อชำระคืนเงินกู้ยืมจำนวน 30
ล้านบาท และเพื่อใช้เป็นเงินทุนหมุนเวียนจำนวน 23.36 ล้านบาท

นอกจากนี้ ผู้ถือหุ้นเดิมของบริษัท ได้แก่ กองทุนออรีออส เซาท์ อีสท์ เอเชีย
ได้เสนอขายหุ้นสามัญเดิมของบริษัทจำนวนรวม 40,600,260 หุ้น หรือคิดเป็นร้อยละ 10.00
ของทุนที่เรียกชำระแล้วภายหลังการเสนอขายหุ้นสามัญเพิ่มทุนต่อประชาชนครั้งนี้

โดยบริษัทดำเนินการนำหุ้นสามัญทั้งหมดเข้าจดทะเบียนในตลาดหลักทรัพย์ เอ็ม เอ ไอ
เป็นที่เรียบร้อยแล้ว เมื่อวันที่ 18 กันยายน 2555

บริษัทประกอบธุรกิจร้านอาหารบุฟเฟต์นานาชาติ ที่เน้นอาหารประเภทสุกี้ ชาบูเป็นหลัก
ภายใต้แนวคิด “All You Can Eat” หรือ “อิ่มได้ไม่อั้น” โดยแบ่งประเภทร้านอาหารเป็น 2
ประเภท คือ ร้านอาหารบุฟเฟต์นานาชาติภายใต้แบรนด์หลัก “ฮอท พอท” ที่เน้นอาหารประเภทสุกี้
ชาบูเป็นหลัก และร้านอาหารบุฟเฟต์แนวปิ้งย่างและชาบูสไตล์ญี่ปุ่น ภายใต้ แบรนด์ “ไดโดมอน” ณ
วันที่ 31 ธันวาคม 2555 บริษัทมีสาขาร้านอาหารที่เปิดดำเนินการแล้วทั้งหมด 138 สาขา
ประกอบด้วยร้านฮอท พอท 117 สาขา (ไม่รวมสาขาแฟรนไชส์) และร้านไดโดมอน 21 สาขา
กระจายตัวอยู่ทั้งในกรุงเทพฯ ปริมณฑล และต่างจังหวัด ครอบคลุมทุกภาคของประเทศ
โดยแบ่งเป็นกรุงเทพฯและปริมณฑล 61 สาขา และต่างจังหวัดจำนวน 77 สาขา
โดยสาขาเกือบทั้งหมดเป็นร้านแบบบุฟเฟต์ที่เสิร์ฟบนบาร์อาหาร มีเพียงร้านฮอท พอท 2 สาขา
ในต่างจังหวัด ได้แก่ จังหวัดสุรินทร์ และบุรีรัมย์ ที่ยังเป็นร้านสุกี้ ชาบู แบบตามสั่ง (A La
Carte)

  -----------------------------------------------------------------------
  1. ข้อมูลทั่วไป

  -----------------------------------------------------------------------

บริษัท : บริษัท ฮอท พอท จำกัด (มหาชน)

ลักษณะการประกอบธุรกิจ : ประกอบธุรกิจร้านอาหารบุฟเฟต์นาชาติ และสุกี้ ชาบู ภายใต้แบรนด์
“ฮอท พอท” และร้านอาหารบุฟเฟต์แนวปิ้งย่างและชาบูสไตล์ญี่ปุ่น ภายใต้แบรนด์ “ไดโดมอน”

ที่ตั้งสำนักงาน : สำนักงานใหญ่ตั้งอยู่เลขที่ 350 ถนนรามอินทรา แขวงท่าแร้ง เขตบางเขน
กรุงเทพมหานคร 10230

เลขทะเบียนบริษัท : 0107554000160

ทุนจดทะเบียนบริษัท : หุ้นสามัญ 406,000,000 หุ้น มูลค่าหุ้นที่ตราไว้ หุ้นละ 0.25 บาท

เป็นจำนวนเงิน 101,500,000 บาท

ทุนเรียกชำระ : หุ้นสามัญ 406,000,000 หุ้น มูลค่าหุ้นที่ตราไว้ หุ้นละ 0.25 บาท

เป็นจำนวนเงิน 101,500,000 บาท

รอบระยะเวลาบัญชี : 1 มกราคม – 31 ธันวาคม

Home Page : http://www.hotpot.co.th

โทรศัพท์ : 0-2943-8448

โทรสาร : 0-2943-8458

นักลงทุนสัมพันธ์ : นางสาวกัญญาวีร์ ชื่นอัจฉริยะ

02-9438448 ต่อ 1114

Ckanyawee@hotpot.co.th

บุคคลอ้างอิง

ผู้สอบบัญชีรับอนุญาต : นางสาวจันทรา ว่องศรีอุดมพร เลขทะเบียน 4996

บริษัท สอบบัญชีธรรมนิติ จำกัด

  267/1 ถ.ประชาราษฎร์ สาย 1 แขวงบางซื่อ เขตบางซื่อ กรุงเทพ 10800
  โทรศัพท์ (66-2) 587-8080 โทรสาร (66-2) 585-9204

  เว็บไซต์ : http://www.dharmniti.co.th

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย

ถนนรัชดาภิเษก แขวง/เขต คลองเตย กรุงเทพฯ 10110

โทรศัพท์ (66-2) 229 2800 โทรสาร (66-2) 359 1259-62